b'\n_START_ARTICLE_\nPepe Sales\n_START_SECTION_\nBiografia\n_START_PARAGRAPH_\nNebot de l\'escriptor Joan Sales i del pintor Gaiet\xc3\xa0 Sales, era el vuit\xc3\xa8 d\'onze germans d\'una fam\xc3\xadlia de fortes conviccions cristianes. L\'any 1973 ingressa a la pres\xc3\xb3 Model de Barcelona, on romandr\xc3\xa0 dotze mesos, per possessi\xc3\xb3 d\'haixix. Vers el 1975, s\'inicia en el consum d\'hero\xc3\xafna, l\'addicci\xc3\xb3 a la qual no l\'abandonar\xc3\xa0 mai. Vers el 1979, fa p\xc3\xbablica la seva orientaci\xc3\xb3 sexual gai en els \xc3\xa0mbits familiar i social. L\'any 1988, se li diagnostica la sida, malaltia de la qual morir\xc3\xa0 el 1994, als 39 anys d\'edat._NEWLINE_La seva vida va estar marcada per les drogues, la seva homosexualitat, la pres\xc3\xb3 franquista i la utopia revolucion\xc3\xa0ria, que no contribu\xc3\xafren a facilitar la vida a Sales en uns anys dif\xc3\xadcils._NEWLINE_La seva m\xc3\xbasica estava marcada est\xc3\xa8ticament per Rimbaud, Pasolini, Keith Richards i William Burroughs. Amb V\xc3\xadctor Obiols, que el definia com una persona "dotada d\'una energia especial fora de l\'ordinari" van fundar el grup de rock Bocanegra el 1984. Durant quatre anys, Sales fou l\'ide\xc3\xb2leg del grup, escrigu\xc3\xa9 les lletres de les can\xc3\xa7ons, va fer de m\xc3\xa0nager, etc. Obiols va definir la seva tasca com a m\xc3\xbasic dient que "Aquestes lletres de can\xc3\xa7ons s\xc3\xb3n una part important de l\'univers personal que Pep va crear per a ell i per nosaltres. En elles trobem biografia, imagineria, pensament..."._NEWLINE_Aquestes Can\xc3\xa7ons d\'amor i droga, han estat cantades per Albert Pla, que va con\xc3\xa8ixer Sales a trav\xc3\xa9s de Rafael Moll i Lul\xc3\xba Martorell, periodista i amiga \xc3\xadntima del poeta. Amb aquest material i amb l\'ajut de Judit Farr\xc3\xa9s (actriu, cantant, clarinetista i disc jockey), Albert Pla va presentar les seves Can\xc3\xa7ons d\'amor i droga durant un mes a l\'Espai Lliure, a Barcelona. Tamb\xc3\xa9 en va publicar el disc, dos CD que constitueixen una obra immensa. El primer CD est\xc3\xa0 cantat en catal\xc3\xa0 i t\xc3\xa9 19 temes (en un d\'ells col\xc2\xb7labora amb Gerard Quintana de Sopa de Cabra). El segon CD, amb 12 can\xc3\xa7ons en castell\xc3\xa0 (inclou la col\xc2\xb7laboraci\xc3\xb3 de Robe Iniesta)._NEWLINE_Sales mor\xc3\xad de sida un mes abans de complir 40 anys d\'una vida complicada, marginal i creativa. Poeta, pintor i m\xc3\xbasic autodidacte, deix\xc3\xa0 el seu testament art\xc3\xadstic en el Quadern 50.'